
<p>Во рамките на истражувањето се спроведе и тестирање на институциите како одговараат на новинарските барања. Од доставените 40 барања од новинари, само 37,5% од институциите ги доставија бараните информации.</p>
<p>Зборувајќи отворено за причините за слабото користење на правото за пристап како моќна алатка за попрофесионално новинарско информирање, учесниците низ дискусиите ги потврдија целосно надоите од истражувањето и истакнаа дека не користејќи го ова право  придонеле кон уште поголемо затворање на институциите.</p>
<p>Од друга страна, дел од учесниците истакнаа дека нема последици за институциите што не даваат одговори и побараа поактивна улога во таа насока на комисијата за заштита на правото за пристап. Проблем со кој често се соочуваат новинарите од локалните средини е неможноста да добијат информации од подрачните единици на националните институции кои за одговор на прашањата ги препраќаат во седиштата во Скопје.</p>
<p>Учесниците истакнаа и серија други проблеми при барање информации како инсистирање на институциите на барањата да има потпис и печат од медиумот, образложение зошто им е потребна информацијата и сл. Особено проблематичен за новинарите е рокот од 30, односно 40 дена до кој институциите треба да одговорат на барањата, што е еден од најдолгите во регионот и воопшто во Европа. Се побара негово усогласување со другите европски земји.</p>
<p>Учесниците на дебатите целосно застанаа зад предложените препораки до новинарите, медиумите и институциите за поголема примена на правото на пристап до информации од јавен карактер. Во оваа смисла особено беше истакната потребата од натамошна едукација и на новинарите и на вработените во институциите за доследно почитување на законот.</p>
<p>Инаку, споменатото истражување и дебатите со новинарите се дел од проектот „Пристапот до информации – Извор за поквалитетно информирање“, кој го спроведува Центарот за граѓански комуникации во партнерство со Access Info Europe од Шпанија и БИРН – Македонија, а е финансиран од Европската Унија.</p>
<p>Во рамките на проектот во ноември ќе се одржи обука за новинари за поголема примена на правото на пристап, преведен е на македонски и на албански јазик Прирачникот за новинари – Legal Leaks Toolkit, ќе се организира студиска посета во Бугарија, ќе се изработат предлози за законски измени, ќе им се помага на новинарите во практична примена на правото за пристап и ќе се пушти во функција посебна интернет страница за олеснување на користењето на ова право од страна на македонските новинари.</p>
<p>Истражувањето може да се преземе <a href="images/stories/istrazuvanje eidhr.pdf" target="_blank">ТУКА</a>.</p>