<p>ВО ОВОЈ БРОЈ</p>
<p><span style="font-size: small;">Само два месеци откако на овие страници го читавте  ексклузивното интервју со водечкиот регионален антикорупционер, првиот  човек на словенечката комисија за спречување на корупцијата и  претседавач со ГРЕКО, Драго Кос, во овој број со гордост ви  претставуваме уште едно ексклузивно интервју. Професорката на  Универзитетот Јеил и еден од водечките светски истражувачи на  корупцијата, д-р Сјузан Роуз-Ејкерман, само преку Месечникот за  антикорупција порачува што треба да преземе една влада за да може да се  нарече антикорупциска. Д-р Роуз-Ејкерман, која особено ја проучува  врската меѓу корупцијата и економскиот развој и има богато искуство од  посткомунистичките земји, порачува формирање сојузништво меѓу  невладиниот сектор, бизнисмените, административците и политичарите во  борбата со корупцијата.</span></p>
<p><span style="font-size: small;">Ова лето се случи уште еден многу важен настан во  светската борба против корупцијата. Групата земји Г-20  ја стави  корупцијата на агендата на својот последен самит во Канада и формираше  работна група која ќе се бори со ова зло.</span></p>
<p><span style="font-size: small;">Во соседството, истражување на агенцијата „Галуп“  покажува дека дури 90 отсто од испитаниците сметаат оти бизнис-климата  длабоко потонала во корупција, а 80 отсто веруваат дека судството е едно  од главните упоришта на корупцијата.</span></p>
<p><span style="font-size: small;">Во нашата редовна анализа, се осврнуваме на улогата  на пријавувачите (whistleblowers) во откривањето на корупцијата и на  организираниот криминал. Додека кај нас овој инструмент речиси и да не  функционира, тој особено се користи во САД и во развиените азиски земји.  Се смета дека две работи се клучни за функционирање на пријавувањето:  институциите навистина да преземат нешто откако ќе дознаат за  корупцијата и да му понудат сериозна заштита на добронамерниот  поткажувач.</span></p>
<p><span style="font-size: small;">Од Македонија, во овој број, новинарски осврт на  измените во Законот за јавните набавки, особено на одредбите кои  предизвикаа најмногу реакции во домашната јавност – можноста договорните  органи да го одложат плаќањето за јавните набавки на неодредено време.</span></p>
<p><span style="font-size: small;">На крајот ги објавуваме резултатите од обемната  анкета што ја спроведовме меѓу претставниците од одделите за јавни  набавки на 138 фирми за нивното искуство и за проблемите со кои се  соочуваат во процесот на јавни набавки. За повеќе од половина од  фирмите, главен проблем во јавните набавки е нејасно изработената  тендерска документација и техничка спецификација. Високи 43 отсто од  фирмите се жалат на проблемот со наплатата на побарувањата од државните  институции за веќе испорачаните добра и извршените работи. Имајќи  предвид дека законските измени им овозможуваат на државните органи  натамошно одложување на плаќањата, се очекува продлабочување на овој  проблем во иднина.</span></p>
<p><span style="font-size: small;">Се надеваме дека и со овие содржини придонесуваме  за поголемо разбирање и за применување на принципите на доброто владеење  и намалување на злоупотребите кои произлегуваат од нечесно и  противзаконско работење.</span></p>
<p><span style="font-size: small;">Воедно, уште еднаш ви благодариме за пополнетите  анкетни прашалници за унапредување на овој месечник, кои и натаму  стигнуваат на нашата адреса а кои ни даваат дополнителен поттик за уште  посодржајни изданија во иднина.</span></p>
<p><a href="../images/stories/_br6_final.pdf" target="_blank" title="Месечник за антикорупција МАК број 6"> Месечник за антикорупција МАК број 6</a></p>