<p>Веќе пет години секојдневно работиме на намалување  на просторот за корупција во Македонија и на промовирање на принципите  на „доброто владеење“, и на централно и на локално ниво.</p>
<p>Фокусирани сме на спроведување на два вида  меѓусебно поврзани активности: мониторинг и откривање на корупциски  практики и врз основа на тоа препорачување на мерки и политики за  намалување на просторот за корупција и унапредување на способноста на  новинарите и на посебната улога на медиумите во борбата против  корупцијата во земјава.</p>
<p>Во текот на секојдневното работење, ние и  експертите со кои соработуваме доаѓаме до многубројни информации за  корупциски и антикорупциски практики кај нас и во земјите од регионот и  светот.</p>
<p>Со објавувањето на овој месечник за антикорупција и  „добро владеење“ сакаме да ги поделиме тие информации со пошироката  јавност, пред сè со претставниците на јавната администрација за кои  сметаме дека се и најодговорни за борба против корупцијата и за  воспоставување и почитување на принципите на „доброто владеење“.</p>
<p>Истовремено, нудиме и експертски анализи кои можат  да послужат како извори на идеи и примери за подобрување на сегашната  состојба со корупцијата во Македонија.</p>
<p>Отворени сме и сакаме да ни ги испраќате вашите  мислења, идеи и ставови за антикорупциски теми и за практики на „доброто  владеење“, но и да ни посочите на коруптивни практики и воопшто на  постоење на простор за корупција. Тоа ќе ни послужи како основа за  натамошно артикулирање на тие практики и проблеми, но и како помош при  спроведување на нашите идни антикорупциски активности.</p>
<p>Корупцијата е едно од најголемите зла во  Македонија, која ги уназадува развојот и напредокот на економијата,  општеството и на луѓето кои живеат во него, ги нарушува конкуренцијата и  слободното дејствување на фирмите на пазарот, го оневозможува владеење  на вистинските вредности во животот и во работата, ги принудува младите и  образовани луѓе да ја напуштаат земјава и овозможува незаконски  бенефиции и богатење на државни функционери на сметка на осиромашување  на другите луѓе и на уништување и злоупотреба на јавните добра.</p>
<p>Затоа, посочувајќи на корупциските практики и  нудејќи идеи, добри примери и решенија од земјава и од странство,  сметаме дека овој месечен билтен во крајна линија ќе придонесе за  намалување на корупцијата во земјава и за унапредување на „доброто  владеење“.</p>
<p>Месечникот се издава во рамки на годишната програма на Центарот за граѓански комуникации, која е <br />поддржана од Програмата “CIVICA Mobilitas” а имплементирана од Центарот за Институционален Развој <br />(ЦИРа) и е финансирана од Швајцарската Агенција за Развој и Соработка (SDC), претставена од Швајцарската <br />Канцеларија за Соработка во Македонија, за што сме им искрено благодарни.</p>